b'\n_START_ARTICLE_\nAbu-Nuw\xc3\xa0s\n_START_SECTION_\nBiografia\n_START_PARAGRAPH_\nSobre les dates de naixement i mort d\'Abu-Nuw\xc3\xa0s les fonts documentals varien for\xc3\xa7a. Per posar-ne dos exemples, Garzanti d\xc3\xb3na una data de naixement de 756 o 758 i una data de mort al voltant de l\'any 814; mentre que Dona S. Straley situa les dates al voltant dels 756 i del 810. Sobre el lloc de naixement, tamb\xc3\xa9 hi ha debat i alguns especialistes com ara Garzanti diuen que va n\xc3\xa9ixer a B\xc3\xa0ssora, mentre que d\'altres creuen que ho va fer a Damasc o a Ahwaz._NEWLINE_El seu pare, Hani, a qui mai no va arribar a con\xc3\xa8ixer, pertanyia a la tribu \xc3\xa0rab dels Banu Sad i va ser un soldat de l\'ex\xc3\xa8rcit de Marwan ibn Muh\xc3\xa0mmad (Marwan II); la seva mare, anomenada Golbes, era persa i treballava com a teixidora. Abu-Nuw\xc3\xa0s \xc3\xa9s un sobrenom que fa refer\xc3\xa8ncia als dos llargs penjolls als cabells que li arribaven fins a les espatlles. La seva mare el va vendre quan encara era un nen a un comerciant de B\xc3\xa0ssora que s\'anomenava As-Sad Yaixira. _NEWLINE_Va passar tota la seva joventut a B\xc3\xa0ssora, on va estudiar l\'Alcor\xc3\xa0 i gram\xc3\xa0tica. Va tenir per mestre i amant el poeta Waliba ibn al-Hubab, un llibert\xc3\xad c\xc3\xa8lebre, que se\'l va portar a viure amb ell a la ciutat de Kufa, despr\xc3\xa9s de comprar la seva llibertat al comerciant amb qui Abu-Nuw\xc3\xa0s havia treballat alguns anys. Abu Nuwas va emigrar a Bagdad, possiblement en companyia de Waliba ibn al-Hubab, i aviat s\'hi va fer fam\xc3\xb3s per la seva poesia i humor enginy\xc3\xb3s, en qu\xc3\xa8 no es referia als temes tradicionals, sin\xc3\xb3 a la vida urbana i les alegries del vi i la beguda (khamriyyat), i a l\'humor (mujuniyyat). S\'expressava amb un llenguatge llibert\xc3\xad sobre el vi, els efebs i les concubines, un fet que va comportar que molts contemporanis el parodiessin i d\'altres el condemnessin i demonitzessin, sovint sense tan sols haver-lo llegit._NEWLINE__NEWLINE_De tornada a B\xc3\xa0ssora va estudiar amb Jalaf al-Ahmar, un mestre de poesia preisl\xc3\xa0mica. Per millorar el seu \xc3\xa0rab, va viure una temporada entre els bedu\xc3\xafns del desert, per\xc3\xb2 detestava aquesta vida i va decidir tornar a la populosa Bagdad. Tot i aix\xc3\xb2, va poder gaudir de la sonoritat pura de l\'idioma original, gr\xc3\xa0cies a la immersi\xc3\xb3 en els secrets abismes de la llengua \xc3\xa0rab._NEWLINE_A Bagdad, acabava d\'accedir al tron el llegendari Harun ar-Raixid, de la dinastia abb\xc3\xa0ssida. Abu-Nuw\xc3\xa0s es va apropar a la cort per la seva relaci\xc3\xb3 amb els barm\xc3\xa0kides, una fam\xc3\xadlia de jerarques relacionada amb el califa. Malgrat l\'estimaci\xc3\xb3 que suscitava en la cort, no va deixar de passar alguna temporada a la pres\xc3\xb3 a conseq\xc3\xbc\xc3\xa8ncia de la seva vida llibertina i de la seva afici\xc3\xb3 a la beguda._NEWLINE_En caure en desgr\xc3\xa0cia i ser executats els barm\xc3\xa0kides, va fugir a La Meca i m\xc3\xa9s endavant a Egipte. Va tornar a Bagdad quan Ar-Raixid ja havia mort i havia estat substitu\xc3\xaft pel jove de 22 anys Al-Am\xc3\xadn, del qual Abu-Nuw\xc3\xa0s havia estat professor. El poeta i el califa es van entendre b\xc3\xa9, ja que Al-Amin no solament era un amant de les arts i les lletres sin\xc3\xb3 que, a m\xc3\xa9s, compartia la tend\xc3\xa8ncia al llibertinatge d\'Abu-Nuw\xc3\xa0s. Malauradament per a Abu-Nuw\xc3\xa0s, va morir al cap de quatre anys de regnat i el va succeir al tron el seu germ\xc3\xa0 Al-Mamun. _NEWLINE_Al-Mamun tamb\xc3\xa9 era un amant de les lletres i les arts, per\xc3\xb2 no dels bevedors i els llibertins. Com que estava disposat a fer compartir les seves idees pels funcionaris de l\'administraci\xc3\xb3, decid\xc3\xad que aquests fossin interrogats. En conseq\xc3\xbc\xc3\xa8ncia, el govern inici\xc3\xa0 les accions i molts dels funcionaris es defensaren jurant en fals (l\'Islam admet la taqyya o abjuraci\xc3\xb3 quan la vida dels fidels est\xc3\xa0 en perill), per\xc3\xb2 d\'altres s\'hi van resistir i van anar a parar a la pres\xc3\xb3 i al turment, com va ser el cas del gran jurista Ibn Hanbal, per exemple. En aquest darrer per\xc3\xadode de la seva vida, va canviar el seu estil de la s\xc3\xa0tira corrosiva i la poesia er\xc3\xb2tica cap als poemes asc\xc3\xa8tics de car\xc3\xa0cter m\xc3\xa9s cl\xc3\xa0ssic._NEWLINE_Abu-Nuw\xc3\xa0s va anar a la pres\xc3\xb3, on molt probablement hi va morir cap a l\'any 814-815 (segons algunes fonts va ser enverinat per Isma\xc3\xafl ibn Abu-Sehl; tamb\xc3\xa9 hi ha els que creuen que va morir enverinat a la mateixa pres\xc3\xb3)._NEWLINE_Segons Al-Khatib al-Baghdadi, l\'autor de la Hist\xc3\xb2ria de Bagdad, Abu-Nuw\xc3\xa0s va ser enterrat al cementiri Shunizi a Bagdad._NEWLINE_La ciutat t\xc3\xa9 diversos llocs amb el nom del poeta. El carrer Ab\xc5\xab-Nuw\xc3\xa0s discorre pel marge est del Tigris El parc Abu-Nuw\xc3\xa0s tamb\xc3\xa9 es troba a la capital en un tram de 2,5 quil\xc3\xb2metres entre el pont Jumhouriya i un parc que s\'est\xc3\xa9n fins al riu Karada, prop del pont 14 de juliol.\n_START_SECTION_\nObra\n_START_PARAGRAPH_\nVa conrear primer una poesia alineada amb el que era la tradici\xc3\xb3 \xc3\xa0rab cl\xc3\xa0ssica, amb elegies urbanes i ditirambes en qu\xc3\xa8 adulava mecenes i amics, i despr\xc3\xa9s la va abandonar i fins i tot va burlar-se\'n en algunes ocasions, en favor de temes nous. La seva producci\xc3\xb3 po\xc3\xa8tica va ser recollida despr\xc3\xa9s de la seva mort pels erudits as-Sul\xc3\xad i Hamza en-Isbahan\xc3\xad. Se\'n conserven aproximadament 13.000 versos. Malgrat ser un dels poetes \xc3\xa0rabs m\xc3\xa9s apreciats, algunes de les edicions actuals de les seves obres "eviten" incloure refer\xc3\xa8ncies a la seva homosexualitat i s\'amaguen molts poemes que va dedicar als seus m\xc3\xbaltiples amants barons. El 1861, l\'alemany Hermann Ahlwardt va editar part de la seva obra Kamriyyat i va propiciar que molts estudiosos s\'interessessin per ell. Un inter\xc3\xa8s doble: l\'inter\xc3\xa8s literari en el repertori po\xc3\xa8tic de motius i imatges descrits en el seu g\xc3\xa8nere, i una certa preocupaci\xc3\xb3 sociocultural per ensenyar la cultura del vi com a part de la civilitzaci\xc3\xb3 isl\xc3\xa0mica medieval._NEWLINE_Era un mestre de la burla irreverent, sovint blasfem, que no va escatimar ni l\'Alcor\xc3\xa0. Altres poetes abb\xc3\xa0ssides, com Ibn al-Rumi i Ibn al-Mutazz d\'una manera m\xc3\xa9s neutral, al\xc2\xb7ludeixen sovint als versos de l\'Alcor\xc3\xa0.\n_START_SECTION_\nLlegat\n_START_PARAGRAPH_\nAbu-Nuw\xc3\xa0s es considera un dels grans de la literatura cl\xc3\xa0ssica ar\xc3\xa0biga. Va influenciar molts escriptors tardans, entre els quals hi ha Omar Khayy\xc3\xa1m, i Hafiz \xe2\x80\x94tots dos poetes perses. Apareix una caricatura hedonista d\'Abu-Nuw\xc3\xa0s en diverses hist\xc3\xb2ries de Les mil i una nits. Entre els seus millors poemes, hi ha els que ridiculitzen la nost\xc3\xa0lgia de l\'"antiga Ar\xc3\xa0bia" per la vida del bedu\xc3\xad, i entusi\xc3\xa0sticament elogien la vida d\'aquell moment a Bagdad com a contrast v\xc3\xadvid._NEWLINE_La seva llibertat d\'expressi\xc3\xb3, especialment en temes prohibits per les normes isl\xc3\xa0miques, continuen excitant l\'\xc3\xa0nim dels censuradors. Mentre les seves obres eren lliurement en circulaci\xc3\xb3 fins als primers anys del segle XX, va apar\xc3\xa8ixer l\'any 1932 la primera edici\xc3\xb3 moderna censurada de les seves obres al Caire. El 1976, es va anomenar un cr\xc3\xa0ter al planeta Mercuri en honor seu._NEWLINE_A l\'\xc3\x80frica oriental, dins la cultura suahili, el nom d\'Abu-Nuw\xc3\xa0s \xc3\xa9s molt popular com a Abunuwasi. Aqu\xc3\xad es connecta a una s\xc3\xa8rie d\'hist\xc3\xb2ries amb altres denominacions, com s\xc3\xb3n les aventures de Nasredd\xc3\xadn (o el Joh\xc3\xa0 o el Mul\xc2\xb7l\xc3\xa0) dins d\'hist\xc3\xb2ries, contes i llegendes tradicionals de la literatura de les societats isl\xc3\xa0miques. El tanz\xc3\xa0 Godfrey Mwampembwa -conegut amb el nom art\xc3\xadstic de Gado- va crear en llengua suahili un llibre d\'historietes (c\xc3\xb2mic) anomenat Abunuwasi, en qu\xc3\xa8 va fer l\'adaptaci\xc3\xb3 de tres hist\xc3\xb2ries d\'Abu-Nuw\xc3\xa0s. El llibre va ser editat l\'any 1996 per Sasa Sema Publications.\n_START_SECTION_\nBagdad\n_START_PARAGRAPH_\nAl-Khatib al-Baghdadi, l\'autor de la Hist\xc3\xb2ria de Bagdad, va escriure que Abu-Nuw\xc3\xa0s fou enterrat al cementiri de Shunizi a Bagdad._NEWLINE_La ciutat t\xc3\xa9 diversos llocs anomenats en honor d\'aquest poeta. El carrer Ab\xc5\xab-Nuw\xc4\x81s segueix el marge est del Tigris que fou un cop joia de la ciutat. El parc Abu- Nuw\xc3\xa0s tamb\xc3\xa9 es troba all\xc3\xa0, a l\'estret de 2,5 quil\xc3\xb2metres entre el pont Jumhouriya i un parc que s\'est\xc3\xa9n fora del riu, a Karada, prop del pont del 14 de juliol.'